

**Αθήνα: 28.07.2025**

**Αρ. Πρωτ.: 730**

**ΔΕΛΤΙΟ ΤΥΠΟΥ**

**Πρόγραμμα Εκπαίδευσης**

**«Εξυπηρέτηση – Συναλλαγή με Άτομα με Αναπηρία, Χρόνιες Παθήσεις & Μειωμένη Κινητικότητα»**

**Το** [**Ινστιτούτο της Εθνικής Συνομοσπονδίας Ατόμων με Αναπηρία & Χρόνιες Παθήσεις «ΙΝ-ΕΣΑμεΑ»**](https://www.in-esamea.gr/el) συνεργάζεται με το Κοινωφελές Ίδρυμα Kind Things, για την εκπαίδευση του Ανθρώπινου Δυναμικού του σε ζητήματα βέλτιστης άσκησης του θεμελιώδους δικαιώματος της πρόσβασης των ατόμων με αναπηρία.

**Αντικείμενο της συνεργασίας** είναι η υλοποίηση προγράμματος εκπαίδευσης με τίτλο **«Εξυπηρέτηση – Συναλλαγή με Άτομα με Αναπηρία, Χρόνιες Παθήσεις & Μειωμένη Κινητικότητα».** Το Προσωπικό και τα Στελέχη του Κοινωφελούς Ιδρύματος Kind Things λαμβάνουν σύγχρονη εξειδικευμένη εκπαίδευση τόσο σε θεωρητικό όσο και σε πρακτικό επίπεδο, μέσα από βιωματικές ασκήσεις σε πραγματικές συνθήκες, από τον πλέον επίσημο φορέα εκπαίδευσης σε ζητήματα αναπηρίας και χρόνιων παθήσεων όλων των κατηγοριών στην Ελλάδα, το ΙΝ-ΕΣΑμεΑ.

**Το Πρόγραμμα Εκπαίδευσης περιλαμβάνει** την ενημέρωση και εξοικείωση των εκπαιδευόμενων στην εξυπηρέτηση, υποστήριξη και βέλτιστη ανταπόκριση στις ανάγκες ατόμων με οπτική αναπηρία, με κινητική αναπηρία-μειωμένη κινητικότητα, με κώφωση/βαρηκοΐα, αλλά και με νοητική-γνωστική-αναπτυξιακή-ψυχική αναπηρία και λοιπές αναπηρίες και χρόνιες παθήσεις.

**Σκοπός** της εκπαίδευσης, η αναβάθμιση των γνώσεων στα ζητήματα αναπηρίας βάσει της πλέον σύγχρονης προσέγγισης για τα δικαιώματα των ατόμων με αναπηρία, τη δικαιωματική προσέγγιση. Μέσα από το καινοτόμο πρόγραμμα κατάρτισης, τα Στελέχη του Kοινωφελούς Ιδρύματος Kind Things εφοδιάζονται -από εκπαιδευτές με και χωρίς αναπηρία- με εξειδικευμένες γνώσεις και δεξιότητες για την προώθηση της συμπεριληπτικής και ισότιμης εξυπηρέτησης των ατόμων με αναπηρία, χρόνιες παθήσεις και των οικογενειών τους δημιουργώντας μια θετική εμπειρία για όλους.

Το Κοινωφελές Ίδρυμα Kind Things αποτελεί τον επίσημο Υποστηρικτή του Έργου.

**Ευχαριστούμε πολύ για την όμορφη συνεργασία!**